РЕПУБЛИКА СРБИЈА
НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/371-15

25. септембар 2015. године

Б е о г р а д

ЗАПИСНИК

41. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 25.СЕПТЕМБРА 2015. ГОДИНЕ

 Седница је почела у 13.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Зоран Бојанић, Бранка Бошњак, Јовица Јевтић, Милан Ковачевић, Јован Марковић, Зоран Милекић, др Владимир Орлић, Вучета Тошковић и Горан Ћирић.

 Седници су присуствовали заменици чланова Одбора: Драган Алексић (заменик Катарине Ракић), Јасмина Обрадовић (заменик Мује Муковића) и Момо Чолаковић (заменик Константина Арсеновића).

Седници нису присуствовали чланови Одбора: Драган Јовановић, Саша Мирковић, Сузана Спасојевић и Слободан Хомен, нити њихови заменици.

 Седници су присуствовали из Министарства трговине, туризма и телекомуникација: проф. др Ирини Рељин, помоћник министра, Сава Савић, помоћник министра, Небојиша Васиљевић и Марија Вучинић, виши саветници.

 Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Извештаја о раду Министарства трговине, туризма и телекомуникација за период 01.04.2015. године до 30.06.2015. године (број 02-1972/15 од 31.07.2015. године).

 Пре преласка на разматрање утврђеног дневног реда усвојен је: Записник 33. седнице Одбора одржане 16.06.2015. године, Записник 34. седнице Одбора одржане 07.07.2015. године, Записник 35. седнице Одбора одржане 13.07.2015. године, Записник 36. седнице Одбора одржане 15.07.2015. године, Записник 37. седнице Одбора одржане 21.07.2015. године, Записник 38. седнице Одбора одржане 23.07.2015. године, Записник 39. седнице Одбора одржане 28.07.2015. године и Записник 40. седнице Одбора одржане 30.07.2015. године.

Прва тачка дневног реда - **Разматрање Извештаја о раду Министарства трговине, туризма и телекомуникација за период 01.04.2015. године до 30.06.2015. године**

Проф. др Ирини Рељин, помоћник министра, истакла је да је Министар трговине, туризма и телекомуникација у наведеном периоду потписао Меморандум о разумевању између Влада Републике Србије и Савета министара Босне и Херцеговине о сарадњи у области електронских комуникацијa, као и да је Министарство активно радило на законским и подзаконским актима. Образована је Комисија за давање предлога модела приватизације „Телеком Србија“а.д. Влада Републике Србије донела је Закључак о доступности података о пословању предузећа „Телеком Србија“а.д, ради заштите важних података, а у циљу давања одговора на питања заинтересованих. На предлог Министарства донета је Одлука о образовању Радне групе за координацију активности на уређењу односа између предузећа „Телком Србија“а.д. и ЈП „Пошта Србије“ по питању закупа некретнина. Радна група је завршила посао и потписала уговор. Посебна пажња усмерена је на социјални програм, који ће детаљано одредити потребе, а које заинтересовани у поступку приватизације морају испунити. Затим, Министарство је пре рока промотивном кампањом, субвенцијама социјално угрожених домаћинстава успешно окончало поступак дигитализације. Посебно је наглашено да је Министарство позитивно обавило преговоре који су вођени са привременим институцијама у Приштини. Такође, интензивна међународна сарадња карактерише наведени период. Представници Министарства су учествовали на трилатералним састанцима са представницима Бугарске и Румуније, а у вези аплицирања за један од пројеката које финансира ЕУ у вези постављања државне широкопојасне структуре у пограничном подручју. У оквиру послова везаних за приступање Европској унији припремљени су обједињени прилози за годишњи извештај о напредку, који се подносе Европској комисији. Закључци као и званичан извештај су доста позитивни - скренута је пажња на дефицит стручног кадра као и на смањене кадровске могућности. Такође, потрбно је у наредном периоду посвети посебну пажњу већој независности Регулаторне агенције за електронске комуникације. Затим, указано је на учешће представника Министарства на јавним слушањима и округлим столовима. Када је инспекцијски надзор у питању, било је доста активности иако је мали број инспектора. Проблем су били не искључени аналогни предајници локалних емитера. Међутим, у овом тренутку сви аналогни предајници су искључени. Стални проблем су радио емитери, које је тешко индентификовати.

Марија Вучинић, виши саветник у Мистарству истакла је да су у поменутом периоду урађене анализе тржишта поштанских услуга, као и одређен степен хармонизације са регулативом ЕУ, а све у циљу израде новог нацрта Закона о поштанским услугама до краја 2015. године. Посебно је указано на велику активност групе у области инспекцијског надзора, с обзиром да расте број поштанских оператора, а тренутно група има три поштанска инспектора за Републику Србију.

 Сава Савић, помоћник министра, истакао је да је у протеклом периоду појачана активност Сектора за информционо друштво, посебно је указано на активности везане за израду нацрта Закона о информационој безбедности. Министарство је формирало посебну радну групу која је имала 31 члана, представника из институција које обављају послове блиске безбедности информационих система, која је сачинила Нацрт закона. Посебно је наглашено да се у Републици Србији по први пут доноси овај закон. О Нацрту закона је одржана јавна расправа, као и јавно слушање, а потом је послат на мишљење министарствима и Европској комисији. Затим, активно се ради на реализацији пројекта унапређење система е управе, а упућен је и јавни позив невладином сектору да дају своје предлоге пројеката у области развоја информационог друштва - до сада има преко 200 предлога пројеката.

 Након излагања представника Минстарства уследила је дискусија у којој су чланови Одбора похвалили поднети Извештај. Такође, тражено је и појашњење у вези трилатералних састанака са Бугарском и Румунијом у вези постављања државне широкопојасне структуре у пограничном подручју. Затим, постављено је и питање када се очекује коначан текст Закона о електронским комуникацијама и текст Нацрта закон о информационој безбедности .

 Представници Министарства су одговорили да постоји могућност трилатералне сарадње и да обично то буде на нивоу ЕУ. Али када се погледају мапе Бугарска и Румунија немају трећу државу из Европске уније, тако да је Република Србија неко ко је решење за такав пројекат. Матаријал је спремљен и очекује се да такав трилатерални пројекат буде прихваћен у Бриселу. Када је реч о законима: Закон о електронским комуникацијама се очекује у децембру, а Нацрт закона о информационој безбедности, с обзиром да је материја комплексна и да је до сада регулисало 8 закона, после јавне расправе текст нацтра са прихваћеним сугестијама још једном ће се проследити на мишљење свим институцијама.

 У вези приватизације „Телеком Србија“ а.д. постављено је питање шта је са Закључком Владе Републике Србије код преноса акција ЈП ,,Поште Србија“ на државу у учешћу капитала у ,,Телекому Србија“ а.д, тј. да се систем специјалних веза преноси на ЈП ,,Пошту Србије“. Истовремено изражено је мишљење да „Телеком Србија“ а.д. треба да добије правог стратешког партнера, који ће омогућити висок технолошки развој. Када је реч о електронској управи у Србији постављено је питање који сервиси су имплементирани, како се решавају изазови између министарстава са различитим надлежностима и локалним самоуправама да би решења била квалитетна, уз сугестију да већу улогу у том процесу треба дати „Телеком Србији“ а.д. и ЈП ,,Пошта Србије“ имајући у виду могућности које ови велики инфраструктурни системи имају.

 Представници Министарства су информисали Одбор да је завршен посао одвајања специјалних веза, да се коначно дошло до решења, да је усвојен Закључак и систем специјалних веза ће ускоро бити пренет у оној мери у којој може да се пренесе. Потписују се уговори између „Телеком Србија“ а.д. и ЈП ,,Пошта Србије“ са једне стране, и задужених министарстава с друге стране. Када је реч о фази приватизације „Телеком Србија“ а.д. указано је да су пристигле пријаве, али не још и понуде. Понуде се очекују крајем месеца, после информисања, а до сада заинтересована су два оператора и пет акционарских друштава.

 Када је реч о имплементацији електронских сервиса указано је да је у последњих пар година око 500 електронских сервиса имплементирано и то: систем за регистрацију аутомобила, електронски сервис за издавање личних докумената и службених легитимација, сервис за увид у порез на имовину кад су у питању локалне самоуправе, обједињена наплата пореза и доприноса, систем за обука кандидата за полагање возачког испита итд. Приликом имплементирања електронских сервиса ЈП ,,Пошта Србије“ је препозната са својом инфраструктуром и запосленима да може да одговори на захтеве грађана. Такође, постоји и иницијатива за израду Нацрта закона о електронском пословању, који ће информатизовати све пословне процесе и примену електронског документа, сигурну доставу електронске поште, дуготрајно чување електронских докумената, област електронског идентитета, издавање временског жига и сл.

На питање ко контролише спровођење закона у Министарству и да ли је направљена калкулација броја потребних инспектора да би ефекат примене закона био бољи представник Министарства је одговорила да за електронске комуникације постоји план да буде запослено четири особе, плус једна за област АП Војводине. Међутим, посао је мало плаћен, а тражи се обучени кадар, тако да једно место још увек није попуњено. Истовремено указано је да постоји потреба за већим бројем запослених када су у питању послови европских интеграција, на шта је указала и Европска комисија. Такође, у плану је интегрисани инспекцијски надзор, а систем е управе могао би да унапреди рад инспекцијских служби.

 У дискусију су учествовали народни посланици: Милутин Мркоњић, др Владимир Орлић, Горан Ћирић, Вучета Тошковић и Бранка Бошњак.

 Након расправе, Одбор је већином гласова одлучио да прихвати Извештаја о раду Министарства трговине, туризма и телекомуникација за период 01.04.2015. године до 30.06.2015. године.

**\***

**\* \***

 На седници је вођен тонски запис.

 Седница је закључена на у 14.15 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић